Hvað líður viljayfirlýsingu heilbrigðisráðherra ? Eins og fram kemur í viðtalinu við Elínborgu var samþykkt ályktun á aðalfundi FÍH þar sem fundurinn lýsir ánægju sinni með viljayfirlýsingu heilbrigðisráðherra enda er það " skoðun FÍH að slík uppbygging sé forsenda þess að sérgreinin heimilislækningar standi jafnfætis öðrum sérgreinum . Aðalfundurinn mótmælir þeirri töf sem orðið hefur á að samningaviðræður um þjónustu sjálfstætt starfandi heimilislækna hefjist . Fundurinn telur brýnt að strax verði gengið til samningaviðræðna þannig að trúverðugleiki viljayfirlýsingar heilbrigðisráðherra skaðist ekki . " En hver er staðan í málinu núna að mati Elínborgar ? " Eftir viljayfirlýsingu ráðherra skipaði LÍ - sem er okkar stéttarfélag - samninganefnd og hún kom saman í janúar . Hún fundaði með ráðuneytismönnum í vor og þar var ákveðið að nefndin setti fram kröfugerð í málinu . Hún var lögð fram í ágúst og síðan hefur ekkert gerst . Það hefur enginn talað við þessa samninganefnd . Þess vegna fórum við þrjú frá FÍH á fund ráðherra um miðjan nóvember til að ýta á eftir því að eitthvað gerðist í málinu . Þar kom fram að ráðuneytismenn töldu sig þurfa að bíða eftir úttekt heilsugæslunnar á þörfinni fyrir heimilislækna . Sú úttekt lá fyrir í september en samt gerðist ekkert . Þeir töluðu líka um að ekki væri til neitt fé á fjárlögum til að semja um en við bentum þeim á að samkomulagið hefði verið alveg óháð því hvort til væru peningar eða ekki , þetta væri réttlætismál sem brýnt væri að vinna í . Lágmarkið væri að menn ræddu saman . Niðurstaðan varð sú að ráðherra beindi því til samninganefndar sinnar að halda fund með okkur . Vonandi verður sá fundur haldinn fyrr en síðar því ef ekkert gerist í málinu hljótum við að velta því fyrir okkur hvort ráðherra hafi yfirleitt meint nokkuð með þessari viljayfirlýsingu . Það er ekki gott ef ekki er hægt að treysta orðum ráðherra , " sagði Elínborg . Þann 12. nóvember síðastliðinn , daginn fyrir fund FÍH með ráðherra , urðu nokkrar umræður um stöðu málsins á alþingi þegar Margrét Frímannsdóttir spurði Jón Kristjánsson hvort búið væri að semja við heimilislækna um sjálfstæðan rekstur heilsugæslustöðva og ef ekki , hvenær þess væri að vænta . Í svari sínu rakti ráðherra gang málsins með svipuðum hætti og Elínborg gerði hér að framan en greindi einnig frá úttekt heilsugæslunnar á þörfinni fyrir heimilislækningar á höfuðborgarsvæðinu . Þar kom fram að þörf er fyrir 20 - 21 lækni í viðbót við þá sem nú eru að störfum í heilsugæslunni . Fyrirhugað er að bæta við 16 læknum á næstu árum - sex í Kópavogi , fimm í nýrri stöð í Voga - og Heimahverfi , þremur í Árbæ og tveimur í Grafarvogi . Þá þarf að bæta við fimm heimilislæknum og það er væntanlega það sem ráðherra ætlar að vinda sér í á næstunni .